Der tegner sig et meget tæt løb i Frederikshavn Kommune, men det får ikke den nuværende borgmester til at miste fatningen.

- Jeg er helt rolig stadig væk, siger Lars Møller fra Venstre, der kan se frem til en sen aften sammen med resten af det nye byråd, der bliver valgt i Frederikshavn. Alt tyder på tæt løb mellem fløjene, men i Sæby, der er en del af Lars Møllers hjemmebane er Socialdemokraterne faktisk løbet med 1000 flere stemmer end ved sidste valg. - Det overrasker mig ikke. De har taget SF's stemmer. Om Lars Møller stadig er borgmester i næste periode, ved han selvfølgelig ikke. Og troen er heller ikke uigennemtrængelig. - Det kan jeg ikke love, men jeg er optimist fordi jeg tror på en bred konstituering.